作者:駱賓王
標題:早秋出塞寄東臺詳正學士
內容:促駕逾三水，長驅望五原。天階分鬥極，地理接樓煩。溪月明關隴，戎雲聚塞垣。山川殊物候，風壤異涼暄。戍古秋塵合，沙寒宿霧繁。昔餘迷學步，投跡忝詞源。蘭渚浮延閣，蓬山款禁園。彯纓陪紱冕，載筆偶璵璠。汲塚寧詳蠹，秦牢詎辨冤。一朝從篚服，千里騖輕軒。鄉夢隨魂斷，邊聲入聽喧。南圖終鎩翮，北上遽催轅。弔影慚連茹，浮生倦觸藩。數奇何以託，桃李自無言。